সমকামিতা
সমকামিতা (ইংরেজি: "Homosexuality", হোমোসেক্সুয়ালিটি) বা সমপ্রেম বলতে সমলিঙ্গের ব্যক্তির প্রতি "রোমান্টিক আকর্ষণ, যৌন আকর্ষণ অথবা যৌন আচরণ"কে বোঝায়। যৌন অভিমুখীতা হিসেবে সমকামিতা বলতে বোঝায় মূলত সমলিঙ্গের ব্যক্তির প্রতি "আবেগীয়, রোমান্টিক ও/বা যৌন আকর্ষণের একটি স্থায়ী কাঠামোবিন্যাস"। এই ধরনের সম্পর্কের ভিত্তিতে গড়ে ওঠা ব্যক্তিগত বা সামাজিক পরিচিতি, এই ধরনের আচরণ এবং সমজাতীয় ব্যক্তিদের নিয়ে গঠিত কোনো সম্প্রদায়কেও এই শব্দটি দ্বারা নির্দেশ করা হয়।"
প্রাচীন রোমে সমকামিতা
প্রাচীন রোমের সমকামিতা খুবই স্পষ্টভাবে সমকালীন পাশ্চাত্য সভ্যতার সমকামিতা থেকে ভিন্ন ধরণের। ল্যাটিন ভাষায় এমন কোনো শব্দই নেই যা সঠিকভাবে "সমকামিতা"(Homosexual) বা "ভিন্নকামিতা" (Heterosexual) কে প্রকাশ করতে পারে। প্রাচীন রোমের যৌনতায় ছিল বৈপরীত্য। একদিকে যেমন ছিল পুরুষত্ব,প্রভাবশালীতা,সক্রিয়তা তেমনি অপরদিকে ছিল স্ত্রী-সুলভ বিনয়ীতা,নিষ্ক্রিয়তা আর দাসত্ব। রোমান সমাজ ছিল পুরুষ-শাসিত যেখানে সমাজে পুরুষেরা ছিল স্বাধীন আর নারীরা অধীন। রোমান সমাজে পুরুষদের যেমন ছিল রাজনৈতিক অধিকার তেমনি ছিল পরিবার শাসনের অধিকার। রোমের পুরুষেরা নিজেদেরকে "পূণ্যবান" বা "মূল্যবোধসম্পন্ন" হিসেবে মনে করতো। রোমে পুরুষের এই বিজয়ী মনোভাব আর নারীদের পুরুষ-পূজাই জন্ম দেয় সমকামিতার।